b'\n_START_ARTICLE_\nPyh\xc3\xa4 Barbara\n_START_PARAGRAPH_\nPyh\xc3\xa4 Barbara  oli legendan mukaan 200-luvulla el\xc3\xa4nyt kristinuskoon k\xc3\xa4\xc3\xa4ntynyt neito ja marttyyri. Legendan mukaan Barbaran is\xc3\xa4 vangitsi h\xc3\xa4net vartioituun torniin. Barbara rukoili Jeesusta, joka hajotti tornin salamalla ja h\xc3\xa4n p\xc3\xa4\xc3\xa4si pakoon. Barbaran is\xc3\xa4 l\xc3\xa4hti takaa-ajoon ja saavutettuaan pakenevan tytt\xc3\xa4rens\xc3\xa4 mestasi t\xc3\xa4m\xc3\xa4n. T\xc3\xa4ll\xc3\xb6in taivaasta iski salama, joka tappoi is\xc3\xa4n._NEWLINE_Koska Pyh\xc3\xa4n Barbaran vallassa oli legendan mukaan taivaasta iskev\xc3\xa4 tuli, h\xc3\xa4net valittiin tykist\xc3\xb6n keksimisen my\xc3\xb6t\xc3\xa4 tykist\xc3\xb6n pyhimykseksi. H\xc3\xa4n on my\xc3\xb6s pioneerien, panostajien ja kaikkien niiden, joita uhkaa ty\xc3\xb6ss\xc3\xa4\xc3\xa4n \xc3\xa4killisen ja v\xc3\xa4kivaltaisen kuoleman vaara, suojelija ja yksi nelj\xc3\xa4st\xc3\xa4toista h\xc3\xa4d\xc3\xa4ss\xc3\xa4auttajasta. Pyh\xc3\xa4lle Barbaralle pyhitetty p\xc3\xa4iv\xc3\xa4 on 4. joulukuuta. _NEWLINE_Suomessa Pyh\xc3\xa4n Barbaran legendasta tehty\xc3\xa4 kirkkotaidetta on s\xc3\xa4ilynyt Turun tuomiokirkossa sek\xc3\xa4 Hattulan ja Lohjan kirkoissa. Tunnettu on my\xc3\xb6s Barbarasta kertova Kalannin Pyh\xc3\xa4n Barbaran alttarikaappi, joka on nyky\xc3\xa4\xc3\xa4n Kansallismuseossa.'